b'\n_START_ARTICLE_\nMicaela Chalmeta\n_START_SECTION_\nBiografia\n_START_PARAGRAPH_\nMicaela Chalmeta va ser una dona activa en el m\xc3\xb3n cooperatiu i socialista de la Barcelona del primer ter\xc3\xa7 del segle XX, que va actuar com a fundadora de l\xe2\x80\x99Agrupaci\xc3\xb3 Femenina Socialista de Barcelona. casada amb Joan Coloma tamb\xc3\xa9 cooperativista i mare de Joan Coloma i Chalmeta  i Empar Coloma Xalmeta. Avia de Marina Ginest\xc3\xa0 i Coloma._NEWLINE_Pol\xc3\xadticament va participar activament en la propagaci\xc3\xb3 del socialisme, aix\xc3\xad com en m\xc3\xadtings i confer\xc3\xa8ncies per tot Catalunya en els anys 20 del segle passat. La trobem a Reus el 1910, a Sitges el 1913 o a Sant Hip\xc3\xb2lit de Voltreg\xc3\xa0 el 1914 acompanyada d\xe2\x80\x99Andreu Nin._NEWLINE_Micaela era una dona culta, intel\xc2\xb7lectual que coneixia l\xe2\x80\x99angl\xc3\xa8s i el franc\xc3\xa8s, com ens ho demostren les seves traduccions al castell\xc3\xa0 d\xe2\x80\x99opuscles de mat\xc3\xa8ries cooperativistes com la Cesta de la Compra d\xe2\x80\x99A. Honora Enfield, presidenta de la Guilda Internacional de Cooperadores._NEWLINE_Micaela Chalmeta participa en la direcci\xc3\xb3 de La Internacional, un setmanari socialista editat a Catalunya els anys 1908 i 1909. Tamb\xc3\xa9 va ser redactora de la Guerra Social, \xc3\xb2rgan de la Federaci\xc3\xb3 Socialista Catalana (FSC), que es public\xc3\xa0 els anys 1891-1893 i 1901-1903. Amb el pseud\xc3\xb2nim d\xe2\x80\x99Amparo Mart\xc3\xad va col\xc2\xb7laborar en altres publicacions socialistes com ara La Justicia Social, en qu\xc3\xa8 va publicar m\xc3\xa9s de vint articles en la secci\xc3\xb3 \xe2\x80\x9dConversaciones femenino-obreras" entre 1910 i 1916 i tamb\xc3\xa9 al setmanari madrileny Vida Socialista. Mart\xc3\xad es manifesta a favor d\'unes millors condicions laborals i denuncia l\'explotaci\xc3\xb3 infantil a les f\xc3\xa0briques._NEWLINE_L\xe2\x80\x99acci\xc3\xb3 militant de Micaela Chalmeta, compromesa amb el canvi social, va contribuir a difondre un ideari coherent amb un socialisme minoritari en la Catalunya dels anys vint. La veu de Chalmeta en pro del feminisme era una posici\xc3\xb3 poc emparada per la resta de militants del PSOE, a excepci\xc3\xb3 de figures com Maria Cambrils. Chalmeta fou la impulsora de l\'Agrupaci\xc3\xb3 Feminista Socialista de Barcelona el 1911, a semblan\xc3\xa7a de la creada a Madrid el 1906 o a Bilbao el 1904; l\'objectiu central del grup era articular els interessos entre homes i dones en la lluita pel socialisme._NEWLINE_Al costat de Regina Lamo i Vict\xc3\xb2ria Kent, Micaela Chalmeta, fou una activista representativa del cooperativisme espanyol. Chalmeta, juntament amb el seu company Joan Coloma, engegar\xc3\xa0 l\'Econom\xc3\xada Social de Hostafrancs i posteriorment formaria part de la Cooperativa Modelo Siglo XX en 1901. El 1932 es crea l\xe2\x80\x99Agrupaci\xc3\xb3n Femenina de Propaganda Cooperativista, i a proposta de Chalmeta el comit\xc3\xa8 inicial es converteix en junta. Micaela, tot i ser una dona d\'edat avan\xc3\xa7ada, ser\xc3\xa0 vocal de la junta i donar\xc3\xa0 suport actiu assistint a actes p\xc3\xbablics i m\xc3\xadtings en favor del cooperativisme, ja que t\xc3\xa9 el ple convenciment en el cooperativisme com a instrument per millorar les condicions de vida de les classes populars._NEWLINE_La font propagand\xc3\xadstica de la Federaci\xc3\xb3 de Cooperatives, Acci\xc3\xb3n Cooperativista, editava cada tres o quatre n\xc3\xbameros un recull de P\xc3\xa1ginas Femeninas, on Chalmeta, ara ja firmant amb el seu nom original, escriu i manifesta les seves opinions respecte al cooperativisme femen\xc3\xad. Transforma les seues idees en accions i promou la creaci\xc3\xb3 de grups femenins, sempre amb la premissa que les dones eren imprescindibles per l\xe2\x80\x99aven\xc3\xa7 de la cooperaci\xc3\xb3, i defensa la conveni\xc3\xa8ncia d\xe2\x80\x99associaci\xc3\xb3 de les dones de manera aut\xc3\xb2noma en les diverses entitats per aix\xc3\xad assolir els plantejaments inicials. Per aquestes contribucions, Chalmeta, ha estat considerada tant per la historiografia de les dones com per la del socialisme hisp\xc3\xa0nic una de les partid\xc3\xa0ries m\xc3\xa9s destacades de la igualtat sexual._NEWLINE_Amb la Guerra Civil espanyola, segons les investigacions de Montserrat Duch, se\'n perd la pista. L\xe2\x80\x99\xc3\xbaltima not\xc3\xadcia que en tenim \xc3\xa9s de 1943, quan en una acta de la Junta d\xe2\x80\x99Uni\xc3\xb3n Territorial de Cooperativas de Consumo reunida a Barcelona es fa esment de la dif\xc3\xadcil  situaci\xc3\xb3 econ\xc3\xb2mica de Chalmeta i de la decisi\xc3\xb3 de la Junta de pagar-li unes ulleres de vista.'